**AGINDUA, 2018KO MARTXOAREN 27KOA, OSASUNEKO SAILBURUARENA, OSASUN SAILEKO 2018KO DIRU-LAGUNTZEN PLAN ESTRATEGIKOA ONARTZEN DUENA.**

Ogasun eta Finantza Saileko Kontrol Ekonomikoko Bulegoko Zuzendariaren 01/15 zenbakiko zirkularrak ezartzen duenez, Euskal Autonomia Erkidegoko Administrazio Orokorreko sail guztiek, bai eta diru-laguntzen planak bultzatzen dituzten erakunde autonomoek eta zuzenbide pribatuko erakunde publikoek ere, euren diru-laguntza arloko jarduera osorik barnean hartuko duen Plan Estrategikoa onetsi beharko dute, zirkular horren 1. eranskinean eta zirkular horren geroko 2., 3. eta 4. eranskinetan onesten den gida-ereduaren arabera. Horretarako kontuan hartu beharko dira Euskal Autonomia Erkidegoko Aurrekontu Orokorren programetako aurrekontu-memorietan bildutako helburuak, ekintzak eta adierazleak.

Hori, Aurrekontuei buruzko Lege Orokorraren (azaroaren 17ko 38/2003) 8.1 artikuluan xedatuta dagoena betetzeko.

Goragokoa betetze aldera, Osasuneko sailburuaren 2018ko otsailaren 21eko Aginduaren bidez onartu zen Eusko Jaurlaritzako Osasun Saileko 2018ko Diru-laguntzen Plan Estrategikoa. Aipatutako planaren onespena Gobernu Kontseiluari jakinarazi zitzaion 2018ko otsailaren 20ko bilkuran.

Plana aldatu beharra dago aurreikusita baitago Osasun Sailaren aurrekontuan Zientzia, Teknologia eta Berrikuntza Planaren funts batzuk transferitzea, aurretik aurreikusita ez zeudenak. Lehendakaritzaren funts horiek osasunaren arloko ikerketa eta garapena laguntzeko ekintzak, interes orokorrekoak, finantzatzeko dira, eta lotuta daude «biozientziak-osasuna» RIS3 lantaldeen ekintza-planetan ezarritako RIS3 jarduerei eta helburuei edo ekimen estrategikoei.

Osasun Sailaren egitura organikoa eta funtzionala ezartzen duen apirilaren 11ko 80/2017 Dekretuaren 4.1 artikuluak dioen bezala, Osasuneko sailburuari dagokio Jaurlaritzari buruzko Legearen (ekainaren 30eko 7/1981) 26. eta 28. artikuluetan ezarritako eskumenak erabiltzea, bai eta Osasun Sailari dagozkion jardun-arloen eta egitekoen eremuan indarrean dagoen legediak esleitzen dizkionak ere, eta eskumen horien artean dago Jaurlaritzari buruzko aipatu legeak erregelamenduak egiteko aitortzen dion ahala erabiliz administrazio-xedapen orokorrak emateko eskumena.

Ahalmen horiek erabiliz Agindu hau idazten da, Sektore Publikoaren Araubide Juridikoaren Legearen (urriaren 1eko 40/2015) 8.1 artikuluan eta Administrazio Publikoen Administrazio Prozedura Erkidearen Legearen (urriaren 1eko 39/2015) 128. artikuluan aurreikusitako eskumenaren eta arau mailari buruzko erregelei jarraikiz, Jaurlaritzari buruzko Legearen (ekainaren 30eko 7/1981) 26.4 artikuluarekin lotuta dagoen guztian.

Horrenbestez, honako hau

**EBAZTEN DUT:**

**Lehena.-** Osasun Sailaren Diru-laguntzen Plan Estrategikoa, 2018ko otsailaren 21eko aginduaren bidez onetsia, aldatzea honako atal hauetan:

* I. eranskineko ikerketa eta berrikuntzari buruzko 3.3 zenbakiko 3.3.1.1.- *Helburuak* eta 3.3.1.4.- *Finantzaketa* puntuak. Ondorioz, honela idatzita geldituko dira:

*«3.3.1.1.- Helburuak.*

*Deialdiaren helburua arlo batzuen (zehaztasuneko medikuntza eta zainketa aringarriak, besteak beste) eta modalitate batzuen I+G proiektuak finantzatzea da, eta, horretarako, gaixotasunen prebentzioa, diagnosia eta/edo tratamendua hobetzera bideratutako jakintza sortzen, zabaltzen eta/edo aplikatzen laguntzen du, bai eta osasun publikoa sustatzen eta osasun-zerbitzuak hobetzen ere. Era berean, deialdiaren berritasun nagusien artean interes bereziko ekintza osagarri batzuk ere badaude, I+Gko proiektuen ondorio zuzena ez diren helburuak lortzeko».*

*«3.3.1.4.- Finantziazioa*

*2018an, helburu horretarako* ***3.785.000 euro*** *baliatuko direla aurreikusi da; horietatik, 2.000.000 €, urte anitzeko proiektuentzat dira, honelaxe banatuta: 740.000 € 2018ko ekitaldiari dagozkio, 730.000 €, 2019koari eta 530.000 € 2020koari; eta* ***1.785.000 €*** *dira 2018ko ekitaldian egingo diren lankidetza-proiektuetarako.*

*Finantzaketa: Lehendakaritzatik Osasun Sailera transferitutako Zientzia, Teknologia eta Berrikuntza Planaren funtsak eta funts propioak, Osasun Sailaren aurrekontuen 4. kapituluaren kontura (gastu arrunten transferentziak eta diru-laguntzak)».*

* II. eranskineko 3. helburu estrategikoaren (Ikerketa eta Berrikuntza) 1. ekintzari (*«Osasun-arloko ikerketa- eta garapen-proiektuetarako laguntzak»*) dagozkion zifrak. Hona nola gelditzen den idatzita:

|  |  |
| --- | --- |
|  | 2018 |
| Osasun-arloko ikerketa- eta garapen-proiektuetarako laguntzak  Adierazlea: Finantzatu beharreko proiektuen kopurua: 25 | **2.525.000** |

* III. eranskineko 54140 Programaren (Berrikuntza-funtsa) 4. kapituluko 3. helburu estrategikoari (Ikerketa eta Berrikuntza Sanitarioa) dagozkion zifrak. Hona nola gelditzen den idatzita:

|  |  |
| --- | --- |
|  | 2018 |
| 3. Helburu Estrategikoa: Ikerketa eta Berrikuntza Sanitarioa  Organo kudeatzailea: Ikerketa eta Berrikuntza Sanitarioko Zuzendaritza    Programa: 41141 Ikerketa eta Berrikuntza Sanitarioa  4. kapitulua  Guztizkoa  Programa: 54140 Berrikuntza-funtsa  4. kapitulua  Guztizkoa | Zenbatekoak eurotan  740.000,00  740.000,00  **1.785.000,00**  **1.785.000,00** |

Hori guztia, planera gehitzeko Osasun Sailaren aurrekontuan sartu berri diren Zientzia, Teknologia eta Berrikuntza Planaren funts-transferentziak, aurretik aurreikusita ez zeudenak. Lehendakaritzaren funts horiek osasunaren arloko ikerketa eta garapena laguntzeko ekintzak, interes orokorrekoak, finantzatzeko dira, eta lotuta daude «biozientziak-osasuna» RIS3 lantaldeen ekintza-planetan ezarritako RIS3 jarduerei eta helburuei edo ekimen estrategikoei.

**Bigarrena.-** Osasun Sailaren Diru-laguntzen 2018ko Plan Estrategikoa onestea, 2018ko otsailaren 21eko Aginduaren bidez onartutakoaren ordez. Plan Estrategiko berri horren eduki eguneratua agindu honekin batera doazen eranskin hauetan zehazten da, lehenengo puntuan aipatutako aldaketak jasota:

* I. eranskina.- Osasun Sailaren Diru-laguntzen 2018ko Plan Estrategikoaren eduki orokorra.
* II. eranskina.- Ardatz estrategikoak eta Diru-laguntzen lerroak: Helburuak, ekintzak eta adierazleak.
* III. eranskina.- Ardatz estrategikoak eta Diru-laguntzen lerroak: Aurrekontu-konpromisoak eta finantzaketa-ehunekoa finantzaketa publikoaren globalarekiko.
* IV. eranskina.- Ardatz estrategikoak eta Diru-laguntzen lerroak: Diru-laguntzen helburu den edo diren sektorea edo sektoreak eta diru-laguntzak emateko prozedura.

**Hirugarrena.-** Onartutako Diru-laguntzen Plan Estrategikoaren barruan sartzen dira Osasun Sailaren 2018ko diru-laguntzak, Sailaren organo hauek barnean hartuta:

* Osasun Sailburuordetza.
* Osasun Publikoaren eta Adikzioen Zuzendaritza.
* Osasun Plangintza, Antolamendu eta Ebaluazio Sanitarioko Zuzendaritza.
* Osasun Ikerketa eta Berrikuntza Sanitarioko Zuzendaritza.

**Laugarrena.-** Osasun Sailaren Diru-laguntzen 2018ko Plan Estrategikoa Osasun Sailaren politika planifikatzeko tresna da, eta bere helburua da diru-laguntzak emanez osasuna sustatzea.

**Bosgarrena.-** Osasun Sailaren Diru-laguntzen 2018ko Plan Estrategikoa prestatzeko, lortu nahi diren interes publikoak aztertu dira, eta planaren indarraldian horretarako erabili ahalko diren baliabideekin alderatu dira. Horrela bermatzen da eraginkortasuna eta efizientzia handituko direla, eta gure jarduketa-eremuan gardentasuna indartuko dela.

**Seigarrena.-** Onetsitako planak programa-izaera du. Beraz, bere edukiak ez du eskubiderik sortzen, ezta betebeharrik ere, eta eraginkorra izango bada, diru-laguntzen lerro batzuk eta besteak abian jarri beharko dira, besteak beste ekitaldi bakoitzeko aurrekontu-baliabideak kontuan hartuta.

**Zazpigarrena.-** Araubide Juridiko, Ekonomiko eta Zerbitzu Orokorretako Zuzendaritzari agintzea agindu hau jakinaraz diezaiela ebazpeneko bigarren puntuan azaldutako organoei, bete dezaten, bai eta Kontrol Ekonomikoko Bulegoari ere. Era berean, Gobernu Kontseiluari jakinarazi zaio planaren edukia.

**Zortzigarrena.-** Agindu hau Osasun Sailaren egoitza elektronikoan argitara dadila agintzea, prozeduran interesa izan dezaketen pertsona guztiek jakin dezaten.

**Bederatzigarrena.**- Agindu honek sinatzen den egunetik aurrera izango ditu ondorioak.

**Hamargarrena**.- Agindu honek administrazio-bidea amaitzen du. Zuzenean aurkaratu ahalko da; horretarako, administrazioarekiko auzi-errekurtsoa jarri ahal da bi hilabeteko epean, argitaratu eta biharamunetik aurrera; edo bestela, aukerako berraztertzeko errekurtsoa jarri ahal zaio Osasuneko sailburuari, hilabeteko epean, azaldu den konputu-erregela horren beraren arabera.

Vitoria-Gasteiz, 2018ko martxoaren 27a.

Osasuneko sailburua,

JON DARPON SIERRA